**Kotikenttäetu** tarkoittaa omalla kotikentällään pelaavan urheilujoukkueen (joskus myös yksilöurheilijan) saamaa etua vierasjoukkueeseen nähden. Sanaa käytetään myös vertauskuvallisesti edulle, joka saavutetaan sen ansiosta että kamppailu käydään itselle tutussa ympäristössä.

Suuruus
-------

Kotijoukkueiden voittoprosentit eri lajeissa ja sarjoissa ovat (vuonna 2011 laskettuina): NBA-koripallo: 63 %, jalkapallo: 62 %, NHL-jääkiekko: 59 %, amerikkalainen jalkapallo: 58 %, baseball 54 %.

Syyt
----

### Säännöt

Joissain urheilulajeissa on sääntöjä, jotka suosivat kotijoukkuetta. Esimerkiksi jääkiekossa kotijoukkue saa tehdä kentällistensä vaihdon vierasjoukkueen jälkeen.

### Olosuhteet

Joidenkin joukkueiden kotikentän olosuhteet eroavat huomattavasti sellaisista, joihin vierasjoukkueen pelaajat ovat tottuneet. Esimerkiksi Bolivian jalkapallomaajoukkue pelasi aikaisemmin kotiottelunsa La Pazin korkeassa ilmanalassa. Vuonna 2007 FIFA kielsi karsintaottelut La Pazissa liialliseen kotikenttäetuun vedoten.

### Yleisön vaikutus tuomariin

Sports Illustrated kirjoitti vuonna 2011 tutkimuksesta, jonka mukaan kotikenttäetu johtuu etupäässä erotuomarien puolueellisuudesta, eikä esimerkiksi kotiyleisön kannustuksen vaikutuksesta pelaajiin tai kentän ominaisuuksista, kuten yleisesti uskotaan. Tutkimuksen mukaan tuomarit suosivat tuomioissaan kotijoukkuetta kotiyleisön vaikutuksen johdosta. Yleisön kannustuksen suoran vaikutuksen tutkijat kiistivät sen perusteella, että koripallon vapaaheittojen tai jääkiekon rangaistuslaukausten onnistumisissa ei koti- ja vierasjoukkueiden välillä ollut eroja. Vierasjoukkueen matkaväsymys selittää tutkijoiden mukaan viidenneksen kotikenttäedusta. Jalkapallossa kotikenttäetu syntyy tutkimuksen mukaan siitä, että tuomarit antavat kotijoukkueen ollessa niukasti häviöllä lisäaikaa keskimäärin kaksi minuuttia enemmän kuin päinvastaisessa tilanteessa. Jääkiekossa kotijoukkueille annetaan viidennes vähemmän jäähyjä kuin vierasjoukkueille.

Keväällä 2021 julkaistussa Kölnin saksalaisen urheiluyliopiston tutkimuksessa havaittiin, että koronapandemian aikana pelatuissa yli tuhannessa Euroopan sarjojen jalkapallo-ottelussa, joissa katsomot olivat tyhjät, kotikenttäetu ei kokonaan kadonnut, vaikka vierasjoukkueiden voittoprosentti paranikin seitsemällä prosenttiyksiköllä.

### Kenttä

Tilburgin yliopiston Niels van de Ven (2011) esitti tutkimuksessaan, että kotikenttäetu ei edellytä yleisön läsnäoloa. Kotijoukkueen etu säilyy ilman yleisöäkin pelatuissa otteluissa, mutta katoaa paikallisotteluissa silloin kun pelataan kummankin joukkueen kotistadionilla. Van de Venin mukaan kotijoukkueen etulyöntiaseman selittää kentän tuttuus.

Lähteet
-------

* Tiede-lehti 4/2012, s. 14–15

### Viitteet

1. ↑  *kotikenttäetu.* *Kielitoimiston sanakirja*. Helsinki: Kotimaisten kielten keskus, 2022.
2. 1 2 3  Moskowitz, Tobias J. ja L. Jon Wertheim, *"What's Really Behind Home Field Advantage", Sports Illustrated,* 17.1.2011, s. 65–72.
3. ↑  Jääkiekon säännöt (PDF) IIHF. Viitattu 26.4.2012.
4. ↑  CBC News: FIFA raises altitude limit, Viitattu 26.4.2012
5. ↑  Timo Paukku: Tutkija selvitti tuhansien ottelujen tilastoilla: Jalkapallon kotikenttäetu voi säilyä tyhjilläkin katsomoilla *Helsingin Sanomat*.  8.4.2021. Viitattu 8.4.2021.
6. ↑  Supporters Are Not Necessary for the Home Advantage: Evidence From Same-Stadium Derbies and Games Without an Audience

Aiheesta muualla
----------------

* Myllyaho, Manu: Yleisön katoaminen katsomoista vaikutti tuomareihin ja pelaajiin, mutta ei poistanut kotikenttäetua – näistä syistä jalkapallojoukkueet hyötyvät kotikentällä pelaamisesta *yle.fi*.  11.9.2020.